Susanna Clarke
Store norske leksikon,Språk og litteratur,Litteraturtyper,Fantasy
Susanna Clarke, britisk forfatter som fikk et stort gjennombrudd med romanen Jonathan Strange og Herr. Norrell som gav henne den prestisjetunge Hugo-prisen og ansporet til debatt om fantasylitteratur for voksne.
Bakgrunn Clarke er utdannet BA i filosofi, politikk og økonomi ved St. Hilda’s College, Oxford, og har blant annet arbeidet som forlagsredaktør og engelsklærer. Hun skriver fantasy -litteratur og ble først utgitt som novelleforfatter. Gjennombruddet kom imidlertid med en roman, Jonathan Strange and Mr. Norrell, i 2004, som ble utgitt på norsk året etter. I kjølvannet av den påfølgende suksessen utga Clarke i 2006 så novellesamlingen The Ladies of Grace Adieu, som inneholder tidligere publiserte og upubliserte noveller. Jonathan Strange og herr Norrell Handlingen i Jonathan Strange og herr Norrell er lagt til England under Napoleons-krigene og handler om rivaliseringen mellom to magikere. Mange har bemerket graden av historisk nøyaktighet i romanen; den befinner seg utvilsomt i sjangeren fantasy, men er samtidig fundert på nitid historisk research. Grensen mellom fantasy og troverdig historisk fiksjon blir enda mer utydelig fordi romanen er utstyrt med et omfattende apparat fotnoter som oppgir både fiktive og reelle kilder. Romanens språk har dessuten en klang av 1800-tallet. Clarke er en mester i å imitere forgjengere og etterlikner stilsikkert flere forfatteres og epokers språk, såkalt pastisj. I Jonathan Strange og herr Norrell kan man særlig ane språket til forfattere som Jane Austen, Charles Dickens, W.M. Thackeray og Lewis Carroll. Stil og tematikk Clarkes hyppige bruk av imitasjon og referanser til engelsk litteraturhistorie kjennetegner hele hennes forfatterskap. William Shakespeares Oberon, Titania og Puck fra En midtsommernattsdrøm dukker for eksempel opp i en av hennes noveller, mens romanpersonen Mrs Rushworth fra Jane Austens Mansfield Park har en birolle i Jonathan Strange og herr Norrell. Clarke skriver ofte med et ironisk skråblikk på engelsk samfunn og historie. Spørsmål om sosiale klasser, kjønn, maktstrukturer og ideer om det typisk engelske behandles med subtil ironi. Dette gir ofte fortellingene hennes en kjølig, tørr humor preget av understatement. Mottagelse Før utgivelsen av Jonathan Strange og herr Norrell var Clarke en relativt ukjent forfatter. Romanen ble ikke bare en publikumssuksess, men fikk også gjennomgående positiv kritikk og flere litterære priser, blant annet den prestisjetunge Hugo-prisen. Utgivelsen av romanen fremkalte debatt omkring fenomenet «fantasy for voksne». Jonathan Strange og herr Norrell finnes også som TV-serie: sju episoder tilrettelagt av Peter Harness og sendt første gang på BBC i mai 2015. Verk Clarke, Susanna. 2004. Jonathan Strange and Mr Norrell. London Clarke, Susanna. 2005. Jonathan Strange og herr Norrell [eng. orig 2004]. Oversatt av Bodil Engen. Oslo Clarke, Susanna. 2006. The Ladies of Grace Adieu. London Litteratur Baker, David. 2011. «History as Fantasy. Estranging the Past in Jonathan Strange and Mr. Norrell. Otherness. Essays and Studies 2:1 (ingen paginering) Bander, Elaine. 2008. «Miss J. Austen, Jonathan Strange & Mr. Norrell». Persuasions. The Jane Austen Journal On-Line 29:1 (ingen paginering) Brown, Paula. 2012. «Gnostic Magic in Jonathan Strange and Mr. Norrell». Journal of the Fantastic in the Arts 23, s. 239–59 Byrne, Deirdre. 2009. «The Book and the Spell in Susanna Clarke’s Jonathan Strange & Mr Norrell». English Academy Review. Southern African Journal of English Studies 26:2, s. 4–15  Mendlesohn, Farah. 2008. Rhetorics of Fantasy. Middletown, NJ Sjelmo, Marit. 2015. Fiksjon og følelse. Verdensbyggende fortellergrep i Susanna Clarkes noveller. Masteroppgave i allmenn litteraturvitenskap ved Universitetet i Oslo Wessells, Henry. 2007. «An Herde of Curlewes». New York Review of Sience Fiction 19, s. 18–19